**Najčastejšie otázky a odpovede**

**Otázka č. 1:** **Môže elektronický formulár, ktorý slúži ako žiadosť o dofinancovanie normatívnych finančných prostriedkov na energie za rok 2022, vyplniť aj materská škola v zriaďovateľskej pôsobnosti obce?**

**Odpoveď:** Nie, materské školy v zriaďovateľskej pôsobnosti obce, súkromných a cirkevných zriaďovateľov elektronický formulár **nevypĺňajú**, pretože sú financované z výnosu dane príjmov fyzických osôb, ktoré obec dostáva do svojho rozpočtu, nie zo štátneho rozpočtu z rozpočtovej kapitoly Ministerstva školstva, vedy, výskumu a športu SR.

**Otázka č. 2: Ak je zriadená základná škola s materskou školou v zriaďovateľskej pôsobnosti obce, je možné vyplniť elektronický formulár, ktorý slúži ako žiadosť o dofinancovanie normatívnych finančných prostriedkov na energie za rok 2022, za základnú školu aj materskú školu spolu?**

**Odpoveď:** Nie, do elektronického formulára sa uvedú náklady na energie **iba** za základnú školu. Náklady za materskú školu sa do formulára neuvádzajú. Zadávané údaje musia zodpovedať údajom v účtovníctve školy.

**Otázka č. 3:** **Ak je pri súkromnej základnej škole zriadený školský klub detí, je možné vyplniť elektronický formulár, ktorý slúži ako žiadosť o dofinancovanie normatívnych finančných prostriedkov na energie za rok 2022, za základnú školu aj za školský klub detí spolu?**

**Odpoveď:** Nie, do elektronického formulára sa uvedú náklady na energie **iba** za základnú školu. Náklady za školský klub detí v zriaďovateľskej pôsobnosti obce, VÚC, súkromných a cirkevných zriaďovateľov sa do elektronického formulára **nezadávajú**.

**Otázka č. 4: Môže elektronický formulár, ktorý slúži ako žiadosť o dofinancovanie normatívnych finančných prostriedkov na energie za rok 2022, vyplniť aj zariadenie školského stravovania (školská jedáleň, výdajná školská jedáleň) v prípade, že sa zabezpečuje stravovanie žiakov základnej alebo strednej školy?**

**Odpoveď:** Nie, zariadenia školského stravovania v zriaďovateľskej pôsobnosti obce, VÚC, súkromných a cirkevných zriaďovateľov elektronický formulár **nevypĺňajú**, pretože sú financované z „podielových daní“.

**Otázka č. 5: Naša základná škola vykuruje svoje priestory výlučne plynom. Po zadaní údajov do elektronického formulára, nám ho nechce odoslať. Kde môže byť problém?**

**Odpoveď:** V prípade, ak Vaša základná škola nevykuruje svoje priestory prostredníctvom ďalších možností uvedených v elektronickom formulári (ako napr. para, tepelná energia,..) je potrebné, aby ste v príslušných kolónkach/bunkách elektronického formulára zadali 0.

**Otázka č. 6: V prípade, že základná škola/stredná škola v roku 2022 vykurovala plynom, ale od 1. novembra 2022 mení distribútora energie a bude vykurovať elektrinou, ako má základná škola/stredná škola vyplniť elektronický formulár?**

**Odpoveď:** V časti „Očakávaná spotreba za 10.-12.2022“ elektronického formulára je potrebné uviesť očakávanú spotrebu aj za vykurovanie plynom v októbri 2022 a elektrinou v novembri a decembri 2022. To isté platí aj pre časť „Celkové náklady s DPH vrátane distribučných poplatkov...“ elektronického formulára.

**Otázka č. 7: Čo máme robiť v prípade, že sme zle vyplnili údaje v elektronickom formulári?**

**Odpoveď:** Elektronický formulár je potrebné vyplniť opätovne korektne celý, nakoľko už zaslané údaje sa kompletne prepíšu novými údajmi.

**Otázka č. 8: Ako riaditeľovi strednej školy sa mi nedarí prihlásiť do elektronického formuláru. V čom môže byť problém?**

**Odpoveď:** V prípade, ak sa do formulára prihlasujete ako riaditeľ školy je potrebné pred prihlásením skontrolovať nastavenie pozície riaditeľa. V školskom informačnom systéme (ŠIS) musíte byť evidovaný ako riaditeľ a zároveň musíte mať uvedenú kariérovú pozíciu a to buď ako riaditeľ – pedagogický zamestnanec alebo ako riaditeľ – odborný zamestnanec. Ak pretrvávajú problémy s prihlásením sa do elektronického formulára, **je potrebné postupovať podľa metodického usmernenia**.

**Otázka č. 9: Je potrebné vypĺňať „Žiadosť školy na dofinancovanie normatívnych finančných prostriedkov na rok 2022“ aj v prípade, že navýšenie finančných prostriedkov naša škola nepotrebuje?**

**Odpoveď:** V prípade, ak máte dostatok finančných prostriedkov na úhradu energetických nákladov, elektronický formulár nevypĺňate.

**Otázka č. 10: V rámci dofinancovania energií v roku 2022 máme do žiadosti za kmeňovú školu dorátať aj spotrebu energií za elokované pracovisko alebo nevykazujeme tieto energie vôbec?**

**Odpoveď:** Predpokladáme, že v účtovníctve účtuje kmeňová škola všetky náklady, teda aj náklady za elokované pracovisko. V  elektronickom formulári sa zbierajú údaje len na najvyššej úrovni (teda za kmeňovú školu, na ktorej sa vedie účtovníctvo vrátane elokovaného pracoviska).

**Otázka č. 11: Ako máme vyplniť stĺpec – upravený rozpočet k 30.9.2022 – ide o celkový rozpočet školy – mzdy a prevádzku z webu ministerstva k 30.9.2022 a skutočnosť za 1-9/2022 – tu ide len o energie?**

**Odpoveď:** Údaj zadávaný do bunky „Upravený rozpočet k 30. 9. 2022“ sa netýka celkového rozpočtu školy k 30.9.2022. Ide o údaj z podpoložky 632001 k 30.9.2022 vedený vo Vašom účtovníctve za Vašu školu bez údajov za MŠ, ŠJ, ŠKD,....  financovaných z „podielových daní“. Údaj v bunke „Úprava z DK na energie v októbri 2022 (z 30 mil.)“ uvediete iba sumu, ktorá Vám už bola poukázaná v roku 2022 v rámci DK na energie.

**Otázka č. 12: Ako zadať ročnú spotrebu za každý rok keď na vyúčtovacej faktúre máme vyúčtovanie variabilnej a fixnej zložky v iných merných jednotkách?**

**Odpoveď:** V prípade rozdielnych merných jednotiek je potrebné prepočítať spotrebu   
na rovnaké merné jednotky a zadať spotrebu jedným číslom.

**Otázka č. 13: Podľa Usmernenia k dofinancovaniu energií v roku 2022, máme čerpať údaje len z podpoložky 632001 ekonomickej klasifikácie. Na túto položku sme tento rok účtovali len elektrickú energiu. Keďže vykurovanie a teplá voda nám chodí v jednej fakturovanej sume (na faktúre je uvedené ako vodné-stočné-teplo), nevieme jednoznačne rozdeliť, koľko z danej fakturovanej sumy je za teplú vodu a koľko za kúrenie. Akým systémom máme vypočítať náklady, keďže sú účtované na dvoch podpoložkách ekonomickej klasifikácie ( 632001 a 632002)?**

**Odpoveď:** Už pri obdŕžaní Fa je potrebné zaúčtovať zvlášť energie na podpoložku 632001 a zvlášť vodu na podpoložku 632002. Účtovanie nákladov musí byť v súlade s Metodickým usmernením MF SR k ekonomickej klasifikácii rozpočtovej klasifikácie. V prípade, že to neviete rozdeliť na základe kvalifikovaného odhadu, vyžiadajte si od dodávateľskej spoločnosti vyúčtovanie výdavkov jednotlivo za uvedené podpoložky.

**Otázka č. 14: V záverečnom bode pri vypĺňaní "upravený rozpočet k 30.9.2022" je potrebné zadať údaje, ktoré máme v účtovníctve. Avšak keď v ďalšom políčku doplníme "Úprava z DK na energie v októbri 2022 ( z 30 mil)" čiastku, ktorá nám bola postúpená, tak nám tieto dva údaje sčítava. Z nášho pohľadu je sčítaná suma nelogická, keďže   
v rozpočte si to preúčtujeme na nové účty "dofinancovanie energií." V tomto formáte tabuľky, kde sa hodnoty upraveného rozpočtu a úpravy z DK sčítavajú, tak nám   
po doplnení ešte potrebnej očakávanej skutočnosti 10-12/2022 vychádza záporné číslo.   
Z nášho pohľadu by sa tieto dve hodnoty sčítavať nemali. Je formulár nastavený správne?**

**Odpoveď:** Elektronický formulár je nastavený správne. Zdroje ( URo + DK) je potrebné samozrejme sčítať a porovnať s potrebou. Ak Vám vychádza tento Rozdiel záporné číslo, znamená to, že máte dostatok normatívnych finančných prostriedkov na úhradu nákladov   
na energie a  formulár nevypĺňate. V  bunke „Požiadavka na dofinancovanie v DK v € nemáte dôvod uvádzať žiadnu požiadavku.

**Otázka č. 15:** **Čo máme robiť v prípade, že platíme len zálohy za plyn, kde za tento rok nemáme ešte vykázanú žiadnu spotrebu. Máme uvádzať do dohodovacieho konania výšku spotreby 0 v MWH a len výšku záloh?**

**Odpoveď:** Ak za príslušný zdroj energie platíte len zálohy, zadáte do kolónky „Celkové náklady s DPH vrátane distribučných poplatkov“ výšku záloh, ktoré ste za príslušné obdobie vyplatili, resp. vyplatíte. Tento údaj musí byť zhodný s údajom na podpoložke 632001   
vo Vašom účtovníctve. V prípade, že nedisponujete údajom spotreby energie za rok 2022 a nie je možné tento údaj získať, potrebné je urobiť kvalifikovaný odhad v ktorom využijete údaj z poslednej vyúčtovacej faktúry a údaj z merača príslušného druhu energie ( napr. za mesiace 1-9. 2022).

**Otázka č. 16:** **Našej základnej škole nestačia naše priestory, kvôli čomu si prenajímame ďalšie priestory. Za tieto priestory platíme nájomné, v ktorom sú zahrnuté aj energie a ostatné náklady, ktoré tým pádom v účtovníctve vedieme ako nájomné (ekonomická klasifikácia 636001 – Nájomné za nájom budov). Ako máme započítať finančné prostriedky za spotrebu energií do zberu dát, ktoré platíme za prenajímané priestory?**

**Odpoveď:** Do elektronického formulára na dofinancovanie prevádzkových nákladov z dôvodu nárastu cien energií školy vypĺňajú údaje o spotrebe ako aj celkové náklady s DPH vrátane distribučných poplatkov z podpoložky 632001 ekonomickej klasifikácie. Pokiaľ sú   
v nájomnom zahrnuté aj ceny energií, je potrebné rozúčtovať nájomné na náklady za energie na podpoložku 632001 a náklady za prenájom na podpoložku 636001. Pri rozúčtovaní si pomôžte údajmi zo zmluvy o prenájme, alebo sa obráťte na prenajímateľa priestoru.

**Otázka č. 17:** **Čo máme robiť v prípade, že nevieme objektívne vyselektovať ročnú spotrebu pre prenesené a originálne kompetencie? Naša škola má štatút spojenej školy Gymnázia a ZŠ, pričom financujeme energie na jednom odbernom mieste (1x elektromer) aj pre školský klub detí, čo je originálna kompetencia. Z faktúr nie je preukázateľne jasné, koľko MWh bolo pre ŠKD. Celková spotreba zahŕňa spotrebu pre všetky strediská (G, ZŠ ,ŠKD).**

**Odpoveď:** Vzhľadom na to, že gymnázium (G) a základná škola (ZŠ) sú financované z prenesených kompetencií „zo štátneho rozpočtu“ a školský klub detí (ŠKD) je financovaný z originálnych kompetencií z „podielových daní“, tak je potrebné, aby ste náklady na energie rozlišovali v účtovníctve aj analyticky podľa funkčnej klasifikácie nasledovne:

09.1.2.1. Primárne vzdelávanie s bežnou starostlivosťou ( ZŠ – 1. stupeň)

09.2.1.1. Nižšie sekundárne vzdelávanie všeobecné s bežnou starostlivosťou ( ZŠ – 2. stupeň)

09.2.2.1 Vyššie sekundárne vzdelávanie všeobecné s bežnou starostlivosťou (Gymnázium)

09.5.0 Vzdelávanie nedefinované podľa úrovne (ŠKD)

Rozúčtovanie Fa za energie na jednotlivé strediská môžete robiť napr. percentuálne. Pričom výšku percenta môžete odvodiť napr. od počtu žiakov navštevujúcich jednotlivé úrovne vzdelávania.

Napr. 1. stupeň ZŠ = 25% ; 2. stupeň ZŠ = 30%; Gymnázium = 35%; ŠKD = 10%.

V takomto pomere budete rozúčtovávať každú Fa.

Do formulára uvediete len náklady za ZŠ a Gymnázium, lebo tieto sa týkajú prenesených kompetencií. Nebudete uvádzať náklady za ŠKD, lebo tie sú financované z „podielových daní“.

**Otázka č. 18:** **V prípade, že faktúra za mesiac september bola vyplatená až v 10/2022, do ktorého stĺpca máme sumu započítať - do stĺpca celkové náklady za 1-9/2022 alebo do celkových nákladov 10-12/2022?**

**Odpoveď:** Nakoľko faktúra za september 2022 bola uhradená v októbri 2022, je potrebné ju zahrnúť do celkových očakávaných nákladov s DPH vrátane distribučných poplatkov za 10.-12. 2022.

**Otázka č.19:** **Ako máme vykázať vo formulári nedoplatok za plyn za rok 2021, ktorý sme uhradili v marci 2022? V účtovníctve za mesiace 1 -9/22 máme zaúčtované na 632001 aj čiastku z r.2021.**

**Odpoveď:** Nedoplatok za plyn, ktorý ste hradili v marci 2022 zahrniete do skutočnosti obdobia 1.-9./2022.

**Otázka č. 20:** **Chcela by som sa opýtať, či do formulára máme za skutočnosť v rokoch 2019, 2020, 2021 udávať do celkových nákladov s DPH za energie ( podľa 632 011 ) iba tie náklady, ktoré boli uhrádzané z  prenesených kompetencií (111) alebo aj tie, čo sme platili z našich príjmov (46). V minulosti, keď nám nevyšlo z prenesených kompetencií, uhrádzali sme energie aj z našich príjmov, teraz už bohužiaľ nemáme toľko vlastných finančných prostriedkov.**

**Odpoveď**: Údaje za celkové náklady s DPH vrátane distribučných poplatkov za roky 2019, 2020 a 2021 vyplňte vrátane nákladov financovaných z Vašich príjmov. Za rok 2022 je potrebné uviesť celkové náklady na energie rovnako zo zdrojov ŠR a vlastných príjmov. Na základe takto vyplneného formulára sa budú dať porovnať skutočné náklady na energie a spotreba za minulé roky a rok 2022.